રાજુલામાં એક ધાર્મિક પ્રસંગે જમણવાર બાદ ૮૦ લોકોને ફૂડ પોઈઝનીંગ કરવાથી દોડધામ મચી જવા પામી હતી. ૪૦ લોકોએ સરકારી હોસ્પિટલમાં અને ૨૦ લોકોએ ખાનગી દવાખાને સારવાર લીધી હતી. સરકારી હોસ્પિટલમાં પુરતા સ્ટાફની અછતથી દર્દીઓએ ભારે હાલાકી ભોગવવી પડે છે. વિગત મુજબ રાજુલાના હિન્ડોરણા રોડ ઉપર સોસાયટીમાં રહેતા આણંદભાઈ વસ્તાભાઈ વાળા (પ્રજાપતિ)ના પુત્ર ઘણા વર્ષ પહેલા અવસાન પામેલ. તેમના મોક્ષાર્થે તેમણે પોતાને ઘરે નારાયણબલી શ્રાદ્ધ-યજ્ઞા રાખેલ. તેમાં તેમના સગા-સંબંધીઓને ગત રાત્રીના ભોજનપ્રસાદ લેવા માટે લગભગ ૧૫૦ ભાઈબહેનોને આમંત્રણ આપેલ હતું અને ભોજનમાં ચુરમાના લાડવા, દાળ, ભાત, શાક જેવું સાદુ ભોજન રાખેલ હતું. રાત્રીના ભોજન કરી સૌ સૌના ઘરે ગયા પછી વહેલી સવારે જેમણે ભોજન કર્યું હતું તેઓને ઝાડા-ઉલ્ટી- ચક્કર આવવા જેવું લાગતા તુરંત સરકારી હોસ્પિટલે સારવાર લેવા એક પછી એક લગભગ ૩૫ જેટલા ભાઈ-બહેનો દાખલ થયા છે અને ખાનગી દવાખાને લગભગ વીસેક જેટલા સારવાર લઈ રહ્યા છે. ૧૫૦માંથી ૮૦ જેટલા લોકોને ફુડ પોઈઝનિંગની અસર થઈ છે. રાજુલા રેફરલ જનરલ હોસ્પિટલ કરોડો રૃપિયાના ખર્ચે આધુનિક બનાવી છે પણ મેડીકલ ઓફીસર માત્ર ચાર જ છે. ઘણા લાંબા સમયથી બાળકોના ડોક્ટર નથી. ઓર્થોપેડીક નથી, ફીઝીશ્યન સર્જન નથી, જનરલ સર્જન નથી, એક્સ-રે ટેકનિશિયન નથી. આમ જોઈએ તો આ હોસ્પિટલ રેફરલ નથી પણ રીફર હોસ્પિટલ કહી શકાય કેમ કે કોઈપણ અકસ્માત કે ગંભીર બીમારી હોય તો તુરત મહુવા કે ભાવનગર રીફર કરવા પડે છે છતાં સરકારની આંખ ઉઘડતી નથી અને એક પણ સર્જન ન હોવાથી રાજુલા તાલુકાના ૯૨ ગામડાઓ ભારે મુશ્કેલી વેઠી રહ્યા છે.